Die basidiomycota is ŉ filum met ongeveer 30 000 lewende spesies, ongeveer ŉ derde van alle fungi. Hierdie groep omvang sampioene, brandswamme (Eng. smuts) en roesswamme (Eng. rusts). Die basidiomycota is belangrike bydraers tot die funksionering van die ekosisteem en is belangrike afbrekers van verskillende komponente in hout, insluitend lignien. Lede van die filum basidiomycota staan bekend as basidiomisete. Die basidiomisete, tesame met askomisete, vorm die subkoninkryk dikaria binne die koninkryk fungi. Daar word dikwels na die basidiomisete en askomisete as die “hoër fungi” verwys. Basidiomisete is filamentagtige parasiete wat uit hifes (ook genoem swamdrade) bestaan, met die uitsondering van basidiomycota giste. Hulle vermeerder fisiek deur die ontwikkeling van eiesoortige knuppelvormige eindselle, wat basidia genoem word, en gereeld uitwendige meiospore (gewoonlik vier) vorm. Hierdie spesifieke spore word basidiospore genoem. Daar is tans nie eensinnigheid oor die klassifikasie van basidiomisete nie. In 2008 het 67 mikoloë ŉ klassifikasie aanvaar wat die filum basidiomycota in drie klasse verdeel: pucciniomycotina, ustilaginomycotina en agaricomycotina. ŉ Vierde klas word sedert 2019 voorgehou as deel van basidiomisete, naamlik wallemiomisete.